Bent Bøgsted (DF), 2013-04-23:
Tak, formand.
Det er jo altid godt at sikre, at der ikke sker social dumping, underbetaling og forskelsbehandling på det danske arbejdsmarked.
Jeg kan huske, dengang vikardirektivet sidst blev behandlet tilbage i 2008 eller noget i den stil.
Problemet i EU var jo, at f.eks. England overhovedet ikke havde nogen regler for vikarer.
Det havde vi i Danmark, og vi havde et rimelig godt system i forhold til mange andre lande i Europa.
Vi havde sikret arbejdsforholdene, og i hvert fald der, hvor der er overenskomster, var der rimelige vilkår for vikarerne.
Der kunne selvfølgelig være andre virksomheder, hvor der ikke var det.
Derfor var behovet ikke så stort i Danmark som i andre lande.
Nu er arbejdsmarkedets parter så åbenbart blevet enige om det her, og det, der står tilbage, sådan som vi ser det i Dansk Folkeparti, er, når vi hører om de vikarbureauer, der tilbyder arbejdskraft til landbruget og til gartnerier.
De sender breve ud til anlægsgartnere og kan tilbyde vikararbejdskraft til 80 kr. i timen.
Her er det interessant, at der står, at social dumping gennem brug af vikarer hindres effektivt.
Det står der i teksten.
Mens de vikarbureauer, som hidtil har opereret på solide overenskomstmæssige vilkår, kan fortsætte deres virksomhed uden at blive generet af nærværende lovforslag.
Set ud fra mit perspektiv må det her jo kunne hindre, at vi ser den underbydning i forhold til arbejdsforhold, lønninger og arbejdsvilkår, som de her firmaer tilbyder.
Og der, hvor det er interessant, er, om det bliver stoppet med det her lovforslag, for det står der jo.
Der står jo, at det effektivt hindrer social dumping.
Så må vi jo gå ud fra, at regeringen har fundet de vises sten på det her område.
Vi har det i hvert fald sådan i Dansk Folkeparti, at vi synes, der er mange gode ting i vikarbureauer, som vi sagtens kan acceptere, fordi de ikke har den store indflydelse på det danske arbejdsmarked – i hvert fald ikke der, hvor der er ordnede forhold, og det kan være blevet forbedret på andre områder.
Men det, der står tilbage, og det skal jeg have spurgt ind til i forbindelse med udvalgsbehandlingen, er jo netop, om det så også stopper den sociale dumping, sådan som der står i lovforslaget.
Det har jeg så mine tvivl om.
Derfor glæder jeg mig også til at se ministerens svar og se, om ministeren virkelig har fundet de vises sten til at hindre social dumping fra underbetalt østeuropæisk arbejdskraft, som bliver tilbudt gartnere og landmænd, og hvem der nu bliver tilbudt deres arbejdskraft til 80 kr. i timen og måske nogle gange en endnu lavere timeløn.
Det er da noget af det, vi skal have spurgt ind til, inden vi tager endelig stilling til det her forslag.
Vi skal da lige være sikre på, at ministeren nu ikke har lovet mere, end der kan holdes.
Man kan få fornemmelsen af, at der måske er lovet lidt mere, end der kan holdes, når der står, at det effektivt hindrer social dumping.
Det skal vi lige have spurgt ind til, inden vi tager endelig stilling.
Jeg håber da, at ministeren allerede i dag måske kan forklare lidt om, hvordan det kommer til at fungere over for netop de vikarbureauer, for når det er et EU-direktiv, må man gå ud fra, at det skal gælde for alle vikarbureauer i hele EU, uanset om det er en dansker, der har ansat polakker i et vikarbureau og tilbyder arbejdskraft, eller om det er polske vikarbureauer, der tilbyder arbejdskraft til Danmark.
Det må jo gælde for alle vikarbureauer, at de skal overholde reglerne i det land, de kommer til.
Det ser vi frem til at få en lidt bedre forklaring på.
Jeg skal bare høre ordføreren: Løser det her problemet med de vikarbureauer, der beskæftiger udenlandsk arbejdskraft?
Vi kender alle sammen Baltic Workforce, der tilbyder arbejdskraft til 80 kr. i timen.
Løser det noget problem for udenlandsk arbejdskraft, at man stopper det vikarbureau, så de ikke kan underbyde dansk arbejdskraft?